Charles Bukowski
Den Henry Charles Bukowski, Jr., gebuer de 16. August 1920 zu Andernach als Heinrich Karl Bukowski a gestuerwen den 9. Mäerz 1994 zu Los Angeles, war en US-amerikaneschen Dichter a Schrëftsteller.

Hien huet vun 1960 bis zu sengem Doud iwwer véierzeg Bicher mat Gedichter a Prosa geschriwwen.

Bis e vu sengem Schreiwe liewe konnt, huet hien op der Post geschafft, wou e Bréiwer zortéiert huet.

Seng Geschichten a Gedichter baséieren dacks op autobiographeschen Erliefnësser, sinn dann awer satiresch iwwerhéicht an handele gär vu Leit, déi vum Amercian Way of Life net vill profitéiere konnten: Strummerten, Prostituéiert, Alkoholiker, Krimineller... Säi Stil ass prezis, gär graff an direkt wann et muss sinn. Hie selwer trëtt doranner dacks a Form vu sengem literareschen Alter Ego "Henry Chinaski" (genannt "Hank") op.

Hien huet dann och d'Image vun engem versoffenen, genialen Exzentriker mat Léift selwer kultivéiert. Deementspriechend war seng Aura als "Kultauteur"; am däitschsproochege Raum goufe seng Bicher iwwer 4 Milliounemol verkaaft.

Eng ganz Rëtsch vu senge Geschichte goufe verfilmt, dorënner The Killers (USA 1980) vum Patrick Roth, Storie di ordinaria follia (Italien 1981) vum Marco Ferreri, Barfly (USA 1987) vum Barbet Schroeder a Factotum(Norwegen 2005) vum Bent Hamer; d'Kuerzfilmer Die letzte Nacht vum Andy Bausch (Lëtzebuerg 1983) a The Man with the Beautiful Eyes (UK 1999) Jonathan Hodgson, souwéi e puer Documentairen.

Bibliographie

Literatur 
 Charles Bukowski: Das Schlimmste kommt noch oder Fast eine Jugend. Deutsch von Carl Weissner, 12. Aufl., dtv, München 1986, ISBN 3-423-12386-9. (autobiographie)
 Rainer Wehlen und A. D. Winans (Hrsg.): Buk: von und über Charles Bukowski. Aus dem Amerikan. von Rainer Wehlen, Erw. Sonderausg. der dt. Erstausg., Maro-Verlag, Augsburg 1989, ISBN 3-87512-090-6.
 Neeli Cherkovski: Das Leben des Charles Bukowski. Aus dem Amerikan. von Gerhard Beckmann, Dt. Lizenausg., 1. Aufl. Maro-Verlag, Augsburg 1996, ISBN 3-87512-235-6.
 Barry Miles: Charles Bukowski. Virgin, London 2005, ISBN 1-85227-271-6.

Um Spaweck 

 Websäit vun der Charles-Bukowski-Gesellschaft

US-amerikanesch Auteuren
Engleschsproocheg Auteuren
Gebuer 1920
Gestuerwen 1994